KIRJALLINEN KYSYMYS P-3498/00 esittäjä(t): Jorge Moreira Da Silva (PPE-DE) komissiolle. Kaatopaikka Länsi-Portugalissa.



Virallinen lehti nro 163 E , 06/06/2001 s. 0141 - 0142



KIRJALLINEN KYSYMYS P-3498/00 esittäjä(t): Jorge Moreira Da Silva (PPE-DE) komissiolle (6. marraskuuta 2000) Aihe: Kaatopaikka Länsi-Portugalissa Vierailin 21. lokakuuta Cadavalin kunnassa, jolloin tapasin kansalaisia, MPI-kansalaisliikkeen (Movimento Pró-Informação sobre o Aterro Sanitário do Oeste) ja arvostettuja portugalilaisia teknisiä asiantuntijoita. Vierailun seurauksena totesin, että Resioeste-yrityksen rakentamaa kaatopaikkaa varten tarkoitettu alue ei täytä järkeviä kriteereitä eikä rakentamisessa kunnioiteta kansalaisia ja ympäristöä. Kyse ei ole ainoastaan siitä, että muihin vaihtoehtoihin verrattuna ratkaisu edellyttää korkeampia taloudellisia ja sosiaalisia kustannuksia vaan erityisesti siitä, että sillä on huomattavammat, erityisesti alueen vesivaroihin kohdistuvat ympäristövaikutukset. Lisäksi on todettava, että Portugalin valtio on ottanut menettelyn aikana huomattavia erivapauksia. MPI-kansalaisliike on esittänyt aluepolitiikasta ja ympäristöstä vastaaville pääosastoille selviin teknisin ja juridisiin perusteisiin pohjautuvan valituksen Portugalin valtiota vastaan. Koska kyse on yhteisön varojen asianmukaisesta käytöstä (hankkeelle on myönnetty varoja koheesiorahastosta), ympäristön säilyttämisestä ja kansalaisten hyvinvoinnista, esitän komissiolle seuraavat kysymykset: 1. Mihin kiireellisiin toimiin (koska Resioeste-yritys on jo käynnistänyt työt kaatopaikan rakentamiseksi) Euroopan komissio aikoo ryhtyä tai on jo ryhtynyt taatakseen yhteisöoikeuden noudattamisen? 2. Mitä tietoja Portugalin hallitus antoi Euroopan komissiolle? Margot Wallströmin komission puolesta antama vastaus (15. joulukuuta 2000) Lissabonissa pidettiin 7. marraskuuta 2000 kokous, jossa Portugalin viranomaisilla oli tilaisuus antaa alustavia selityksiä Länsi-Portugalin yhdyskuntajätteille tarkoitetun valvotun kaatopaikan rakentamishankkeen tilanteesta. Tarkempi selvitys oli määrä antaa kirjeitse 6. joulukuuta 2000 mennessä. Portugalin viranomaiset ovat pyrkineet osoittamaan muun muassa, että maan koko länsiosassa on läpäisevillä maa-alueilla sijaitsevia pohjavesiesiintymiä, ja sen vuoksi olisi ollut vaikeaa löytää paikka, jolla tätä ympäristötekijää ei esiintyisi. Komissio tutkii parhaillaan Portugalin viranomaisten jo toimittamia lisäselvennyksiä. Tässä yhteydessä otetaan huomioon tiettyjen julkisten ja yksityisten hankkeiden ympäristövaikutusten arvioinnista annetusta direktiivistä 85/337/ETY johtuvat velvoitteet(1). Kyseessä oleva hanke kuuluu mainitun direktiivin liitteessä II lueteltuihin hankkeisiin, joista on tehtävä arvio, jos jäsenvaltio toteaa niiden laadun sitä vaativan. Jäsenvaltiolla ei kuitenkaan ole arvion toteuttamisen suhteen rajatonta harkintavaltaa, vaan sitä rajoittaa direktiivin 2 artikla, jonka mukaan jäsenvaltioiden on toteutettava kaikki tarpeelliset toimenpiteet sen varmistamiseksi, että ennen luvan myöntämistä arvioidaan niiden hankkeiden vaikutukset, joilla todennäköisesti on merkittäviä ympäristövaikutuksia. Kyseessä olevaa hanketta ei ole arvioitu direktiivin 85/337/ETY mukaisesti. Komissio tutkii kaikki Portugalin viranomaisten toimittamat selvitykset. Jos se tämän jälkeen toteaa, että hankkeelle valitulla paikalla kuitenkin on kyseisen alueen kannalta strategisina vesivaroina pidettäviä pohjavesialueita ja että hankkeella on tämän vuoksi todennäköisesti merkittäviä ympäristövaikutuksia, sen on turvauduttava Euroopan yhteisön perustamissopimuksessa määrättyihin oikeudellisiin keinoihin yhteisön oikeuden noudattamisen varmistamiseksi. Komissio haluaa myös ilmoittaa arvoisalle parlamentin jäsenelle, että mainitun valituksen tutkimisessa kiinnitetään erityisesti huomiota yhteisön rahoitusta koskevan lainsäädännön noudattamiseen. (1) EYVL L 175, 5.7.1985.